Űrbéli krónikások az Újbuda Galériában

Legendás filmek különleges plakátjait láthatják az érdeklődők az Újbuda Galériában december 11-én nyíló, Betöltött űr című kiállításon. A ’60-as, ’70-es, ’80-as évek sci-fi filmjeinek máig óriási rajongótábora van nálunk (is), de ezt a tárlatot nem csak nekik érdemes megnézni. Ezekhez az alkotásokhoz ugyanis olyan grafikus plakátok készültek Magyarországon, amelyek önmagukban is bámulatosak. Nem egy közülük annyit ér, mint egy festmény, és a külföldi gyűjtők is versengenek értük.

A nyolcadik utas: a halál vagy a Csillagok háborúja-trilógia kelet-európai plakátjait az is egyedivé teszi, hogy az alkotók fantáziája szabadon szárnyalhatott. Ennek eredményeként olyan figurákat is láthatunk rajtuk, akik nem is szerepelnek a filmekben, vagy nem úgy néznek ki, mint a moziban. A magyar grafikusok a sci-fik világából egy még különlegesebbet hoztak létre, amit 2026. március 13-áig csodálhatnak meg az érdeklődők az Újbuda Galériában. Stílszerűen azt mondhatjuk, Harmadik típusú találkozásokra számíthatnak.