Bartók Feszt civilekkel

A rossz idő ellenére is megtelt látogatókkal a Műegyetem rakpart, a Budafoki út és a Műegyetem kertje augusztus 30-án. Az idei Bartók Feszten számos civil kezdeményezés bemutatkozott, emellett gyerekprogramok, koncertek és finom ételek is várták az érdeklődőket.

Szép számmal látogattak el az érdeklődők a negyedik Bartók Fesztre; az eseményt Újbuda Önkormányzata idén a korábbiaknál még nagyobb területen, a Műegyetem rakparton, a Budafoki úton és a Műegyetem kertjében rendezte meg, a BME-vel szoros együttműködésben.

Az idei Bartók Feszten több mint negyven civil szervezet közel 70 programmal volt jelen. Lehetett bábokat készíteni zöldségből és gyümölcsből, kávés zacskóból pénztárcát vagy képzeletbeli védőlényt a városrésznek, volt közösségi festés; aki akart, részt vehetett energiahatékonysági kvízen, illetve megismerkedhetett a teherbringákkal.

A fesztivál gasztrokínálatát a Bartók Negyed vállalkozásai nyújtották: egyebek között császármorzsa, hagymás-tejfölös dödölle és bográcsos vörösboros marhagulyás is várta a jelenlevőket.

Délelőtt a kisszínpad fellépői a gyerekeket szórakoztatták, a nagyszínpad pedig délután olyan előadóknak adott helyet, mint Cserihanna, Bongor, a Kolibri és a Bohemian Betyars. A fiatalok nemcsak ezeken a koncerteken csápoltak, hanem Kovács Katién is, akinek generációkon átívelő zenéje minden korosztályhoz szólt.