Kassákizmus textilszálakban

A nyári szünet előtti utolsó kiállítás nyílt meg június 11-én a B32 Trezor Galériában, Fülöp Tünde textilművész Variációk egy témára címmel válogatott szövésváltozataiból. Az alkotások érdekessége – a különböző vetületvariációk bemutatásán kívül –, hogy a szövet és a filc mellett a művész régi videokazetták szalagjait is felhasználta munkáihoz. A fehér-piros-fekete minták geometrikus formái Kassák Lajos plakátjainak stílusát és hangulatát idézik fel.

A kiállítás Fülöp Tünde Szövet Tan című korábbi tárlatának gondolati ívét viszi tovább a szövés kötéstanának, „szövettanának” tanulmányozásában. Ezúttal a sávolyszövés struktúrájára építkezik, annak ritmusa, hajlékonysága és rejtett szabályossága adja művei alapját. Megtekinthető július 3-áig.