Fantasztikus plakátok az Újbuda Galériában

Legendás filmek különleges plakátjait láthatják az érdeklődők az Újbuda Galériában december 11-én megnyílt, Betöltött űr című kiállításon. A ’60-as, ’70-es, ’80-as évek sci-fi filmjeinek máig óriási rajongótábora van nálunk (is), de ezt a tárlatot nem csak nekik érdemes megnézni. Ezekhez az alkotásokhoz ugyanis olyan grafikus plakátok készültek Magyarországon, amelyek önmagukban bámulatosak. Nem egy közülük annyit ér, mint egy festmény, külföldi gyűjtők is versengenek értük.

A nyolcadik utas: a halál vagy a Csillagok háborúja-trilógia kelet-európai plakátjaihoz sokszor nem vették át az eredeti licence-t, az alkotók fantáziája szabadon szárnyalhatott. Ennek eredményeként olyan figurákat is láthatunk a posztereken, akik nem is szerepelnek a filmekben, vagy nem úgy néznek ki, mint azokban. A grafikusok a maguk képére formálták a sci-fik világát, ami a filmeket ismerőknek is új élményt ad, de azokat is magával tudja ragadni, akik nem rajongói ezeknek.

A tárlaton olyan filmek köszönnek vissza, amelyekhez még készültek egyedi plakátok, így nem kerültek be a válogatásba olyan sci-fi klasszikusok, mint a Szárnyas fejvadász, a Terminátor vagy a Mátrix. Szerepelnek viszont olyan alkotások, amelyek filmként kevésbé emlékezetesek, de a plakátjuk időtálló. Többnyire ilyenek azok a szocialista országokban készült művek is, amelyek inkább kevesebb, mint több sikerrel próbáltak a Csillagok háborúja- vagy a Star Trek-sorozat sikerének nyomába eredni. A magyar munkák mellett a kiállításon látható néhány csehszlovák sci-fi plakát. Ezek megmutatják, hogy az ottani grafikusok is hasonló utakon jártak, és nemegyszer, mint például az eredeti, 1968-as A majmok bolygója esetében, ők is egészen kivételeset alkottak.

A szó szerint fantasztikus tárlatot maga Darth Vader és Leia Amidala Skywalker nyitotta meg (a gyűjtő, Tóth Levente és a kurátor, Kollányi Yulo megszemélyesítésében), és 2026. március 13-áig tekinthető meg az Újbuda Galériában.